ناتھ سمپردائے

**ناتھ** جسے **ناتھ سمپردائے** () بھی کہا جاتا ہے، بھارت اور نیپال میں ہندومت کی ایک شیو نواز ذیلی روایت ہے۔ قرونِ وسطیٰ کی یہ تحریک برصغیر میں رائج بدھ مت، شیو مت، تنتر اور یوگا روایات کے افکار کا امتزاج ہے۔ درحقیقت ناتھ عقیدت مندوں کا وہ گروہ ہے جو شیو کو اپنا اولین خدا یا گرو مانتا ہے، اس کے علاوہ مزید مختلف گرو بھی ان کے نظام عقائد کا حصہ ہیں۔ جن میں نویں یا دسویں صدی عیسوی کے متسیندر ناتھ اور وہ افکار و تنظیم خاص طور پر اہم ہیں جنھیں اصلاً گورکھ ناتھ نے فروغ دیا۔ گورکھ ناتھ کو "ناتھ پنتھ" کا بانی تصور کیا جاتا ہے۔

شیو مت سے متعلق ناتھ روایت کا اپنا ایک وسیع الہیاتی ادب بھی موجود ہے جس میں سے بیشتر کتابیں گیارھویں صدی عیسوی یا اس کے بعد کی معلوم ہوتی ہیں۔ تاہم اس کی جڑیں اس سے کہیں زیادہ قدیم سدھ روایت میں پیوست ہیں۔ ناتھ روایت کی مشق کا ایک نمایاں پہلو یوگا، بالخصوص ہٹھ یوگا کی اصلاح اور اس کا استعمال رہا ہے تاکہ انسانی جسم کو "سہج سدھ" کی ایسی کیفیت میں ڈھالا جا سکے جہاں بیدار ذات کی شناخت حقیقتِ مطلقہ میں مدغم ہو جائے۔ اس میں ایک کامل گرو، یعنی یوگا اور روحانی رہنما کو ناگزیر سمجھا جاتا ہے۔ ناتھ روایت تاریخی طور پر اپنی باطنی اور غیر روایتی مشقوں کے لیے بھی معروف رہی ہے۔

ناتھ سمپردائے کے غیر روایتی طریقوں نے تمام راسخ العقیدہ مفروضوں کو چیلنج کیا اور الہیات کو سمجھنے اور باطنی قوتوں کے حصول کے لیے معاشرے کے تاریک اور متروک افعال تک رسائی حاصل کی۔  انھوں نے خانقاہی تنظیمیں اور ایسے خانہ بدوش گروہ تشکیل دیے جو مقدس مقامات اور میلوں مثلاً کمبھ میلے کے لیے طویل مسافتیں پیدل طے کرکے جانے کو روحانی ریاضت کا جز خیال کرتے تھے۔ ناتھوں میں ان کے خانقاہی گروہوں کے متوازی بڑی گھریلو روایت بھی موجود ہے۔ ان میں سے کچھ برصغیر میں مسلم دورِ حکومت کے دوران میں جنگجو سنیاسیوں کی شکل اختیار کر گئے۔

ناتھ روایت دیگر ہندوستانی روایات جیسے کہ ادویت ویدانت کی وحدت الوجودی فکر سے متاثر ہوئی، اور نتیجے میں اس نے ویشنو مت، شکتی مت اور بھکتی تحریک کے اندر موجود تحریکوں کو کبیر اور نام دیو جیسے سنتوں کے ذریعے متاثر کیا۔

## وجہ تسمیہ اور اصطلاحات

سنسکرت لفظ "ناتھ" کے لغوی معنی "آقا، محافظ یا مالک" کے ہیں۔ اس سے متعلق دوسری سنسکرت اصطلاح "آدی ناتھ" کے معنی "اولین یا اصل پروردگار" کے ہیں اور یہ ناتھ روایت کے بانی شیو کا صفاتی نام ہے۔ ناتھ سمپردائے میں شامل ہونے پر مرید کو ایک نیا نام دیا جاتا ہے جس کے اختتام پر "ناتھ"، "یوگی" یا "جوگی" کا لاحقہ ہوتا ہے۔

یوگا کے محقق جیمز میلسن کے مطابق لفظ "ناتھ" ان مختلف گروہوں کے لیے وضع کردہ ایک نئی اصطلاح (Neologism) ہے جو اٹھارویں صدی عیسوی سے قبل "یوگی" یا "جوگی" کے نام سے معروف تھے۔ تاہم ناتھ روایت کے اندر یہ مانا جاتا ہے کہ "ناتھ" کی یہ مخصوص شناخت دسویں صدی عیسوی میں متسیندر ناتھ اور ان کے گرو شیو (جنھیں آدی ناتھ یعنی اولین آقا کہا جاتا ہے) کی ہستیوں سے شروع ہوئی۔ ایسٹ انڈیا کمپنی اور بعد ازاں برطانوی راج کے دورِ حکومت میں خانہ بدوش یوگیوں کی سرگرمیوں کو کچل دیا گیا اور بہت سے یوگیوں کو جبراً گھریلو زندگی اختیار کرنے پر مجبور کیا گیا۔ شمالی ہند میں ان کی سیاسی اور فوجی قوت کو محدود کرنے کی کوشش میں ان کی بہت سی مشقوں اور روایتوں پر پابندی عائد کر دی گئی تھی۔

استعماری دورِ حکومت کے دوران میں "یوگی" یا "جوگی" کی اصطلاح ایک تحقیر آمیز لفظ بن گئی تھی اور برطانوی ہند کی مردم شماری میں انھیں "کمتر ذات" کی حیثیت دی گئی۔ بیسویں صدی عیسوی میں اس برادری نے عوامی سطح پر اپنے تعلقات کے لیے متبادل اصطلاح "ناتھ" کا استعمال شروع کر دیا، لیکن اپنی برادری کے اندر وہ ایک دوسرے کے لیے اپنی تاریخی اصطلاحات "یوگی" یا "جوگی" ہی استعمال کرتے رہے۔ لفظ "ناتھ"، جس کے معنی آقا کے ہیں، ایک عمومی سنسکرت الہیاتی اصطلاح ہے جو ان تمام دھرمی مذاہب میں پائی جاتی ہے جہاں سنسکرت کا استعمال ہوتا ہے۔ یہ اصطلاح ویشنو مت (مثلاً گوپی ناتھ، جگن ناتھ)، بدھ مت (مثلاً مینا ناتھ) اور جین مت (آدی ناتھ، پارشوناتھ) میں بھی مستعمل ہے۔

لفط "یوگی" یا "جوگی" صرف ناتھ ذیلی روایت تک محدود نہیں، بلکہ ہندوستانی ثقافت میں یہ لفظ ہر اس شخص کے لیے بولا جاتا ہے جو باقاعدگی سے یوگا کی مشق کرتا ہو۔ بعض سیاحوں کی یادداشتوں مثلاً اطالوی سیاح ورتھیما کے سفر ناموں میں ناتھ یوگیوں کا تذکرہ صوتی مماثلت کے ساتھ "ایوگیس" (Ioghes) کے نام سے بھی ملتا ہے۔

## تاریخ

ناتھ شیو مت کے اندر ایک ذیلی روایت ہے جو اپنا سلسلہ نو ناتھ گروؤں تک پہنچاتے ہیں؛ جن میں سب سے پہلے "شیو" ہیں جنھیں "آدی ناتھ" کہا جاتا ہے۔ بقیہ آٹھ گروؤں کی فہرست ان علاقوں کے لحاظ سے ذرا مختلف ہے جہاں ناتھ سمپردائے پایا جاتا ہے، لیکن عام طور پر اس میں نویں صدی عیسوی کے متسیندر ناتھ اور بارھویں صدی عیسوی کے گورکھ ناتھ کے ساتھ چھ مزید نام شامل ہوتے ہیں۔ ان چھ ناموں میں بھی بعض مختلف فیہ ہیں، مثلاً بدھ مت کے متون میں ابھے دت سری اور ہندو متون میں ورن رتناکر اور ہٹھ پردپیکا گروؤں کے نام ملتے ہیں۔ عام طور پر جن دیگر ناتھ گروؤں کا ذکر ملتا ہے ان میں چورنگی (سارنگ دھر، پورن بھگت)، جالندھر (بال ناتھ، ہاڈِپا)، چرپٹی، کنہپا، ناگ ارجن اور بھرتری ہری نمایاں ہیں۔

ناتھ روایت کوئی نئی تحریک نہیں تھی، بلکہ یہ ہندوستان کی قدیم "سدھ" روایت کا ایک ارتقائی مرحلہ تھا۔ سدھ روایت نے اس مفروضے کے ساتھ یوگا کے امکانات تلاش کیے کہ انسانی وجود ایک نفسیاتی و کیمیاوی عمل ہے جسے نفسیاتی، کیمیا گری اور جسمانی تکنیکوں کے درست امتزاج سے کامل بنایا جا سکتا ہے۔ اس طرح انسان روحانیت کے اعلیٰ ترین مقام تک رسائی حاصل کر لیتا ہے، اپنی مرضی کے مطابق بہترین حالت میں زندگی گزارتا ہے اور جب چاہے ایک پرسکون، وجدانی اور ماورائی کیفیت میں موت کا انتخاب کر سکتا ہے۔ لفظ "سدھ" کے معنی کامل کے ہیں اور یہ نظریہ صرف سدھ روایت تک محدود نہیں تھا بلکہ دیگر مکاتبِ فکر مثلاً آیور وید کے رسائن دبستان وغیرہ میں بھی مشترک تھا۔

### دکنی رشتے
میلسن کے مطابق "متسیندر اور گورکش کے متعلق بیشتر ابتدائی تحریری اور کتباتی حوالے خطۂ دکن اور جزیرہ نما ہند کے دیگر علاقوں سے ملے ہیں؛ جبکہ دوسرے حوالے مشرقی ہندوستان سے تعلق رکھتے ہیں"۔ ناتھوں سے مشابہ یوگیوں کے قدیم ترین مجمسے اور فن پارے کوکن کے علاقوں (مہاراشٹر، گوا اور کرناٹک کے ساحلی علاقوں کے قریب) سے دستیاب ہوئے ہیں۔ وجے نگر سلطنت کے فن پارے بھی ان کی عکاسی کرتے ہیں، جیسا کہ اُن خطوں کے متون میں ملتا ہے جنھیں اب ہم مہاراشٹر، شمالی کرناٹک اور کیرلا کے نام سے جانتے ہیں۔ چینی سیاح ماہوان نے ہندوستان کے مغربی ساحل کے کسی علاقہ کا دورہ کیا تھا، جس کے بعد اس نے اپنے سفر نامے میں ناتھ یوگیوں کا تذکرہ کیا۔ ناتھ روایت کے قدیم ترین متون، جو مقامات زیارت کی تفصیل بیان کرتے ہیں، ان میں زیادہ تر دکن اور ہندوستان کی مشرقی ریاستوں کے مقامات شامل ہیں، جبکہ شمالی، شمال مغربی یا جنوبی ہندوستان کا ذکر شاید ہی کہیں ملتا ہو۔ یہ برادری راجستھان کے کچھ حصوں میں بھی پائی جاتی ہے لیکن وہاں وہ دیگر عام ذاتوں کی طرح ہیں اور انھیں "دیگر پسماندہ طبقات" (OBC) میں شمار کیا جاتا ہے۔

گورکش ناتھ کو روایتی طور پر تارکِ دنیا زاہدوں کی روایت کا بانی تصور کیا جاتا ہے، لیکن جن ابتدائی تحریروں ميں ناتھ کے زاہدانہ سلسلہ کا ذکر ایک منظم ادارے یا "سمپردائے" کی شکل میں ملتا ہے اور جو دست بردِ زمانہ سے محفوظ رہے وہ سترھویں صدی عیسوی کے ہیں۔ سترھویں صدی سے قبل اگرچہ ناتھ سمپردائے کا ایک خانقاہی ادارے کے طور پر ذکر نہیں ملتا، تاہم گذشتہ صدیوں کے کتبوں، متون اور مندروں کی سنگ تراشی میں ناتھ شیوائی پیروکاروں کے بہت سے انفرادی تذکرے موجود ہیں۔

میلسن کے مطابق خطہ دکن میں اٹھارویں صدی عیسوی کے بعد سے وشنو اور شیو کے ملاپ (Syncretism) کی ایک صورت کے طور پر دتاتریہ کو روایتی طور پر ناتھ گرو قرار دیا گیا۔ دیگر محققین کے نزدیک دتاتریہ کو ناتھوں کے "آدی ناتھ سمپردائے" میں "آدی گرو" (اولین معلم) تسلیم کیا گیا ہے جو تنتر (تکنیکوں) میں مہارت رکھنے والے پہلے "یوگ راج" تھے۔

مختلف متون میں ناتھ گروؤں کی تعداد بھی مختلف بتائی گئی ہے، جو 4، 9، 18، 25 اور اس سے آگے تک جاتی ہے۔ وہ قدیم ترین معلوم متن جس میں نو ناتھ گروؤں کا تذکرہ ملتا ہے، پندرھویں صدی عیسوی کی تیلگو تصنیف نو ناتھ چرتر ہے۔ انفرادی طور پر ناتھ گروؤں کے نام کہیں زیادہ قدیم متون میں نظر آتے ہیں۔ مثال کے طور پر ادویت اور شیو مت کے جید عالم ابھینو گپت کی دسویں صدی عیسوی کی تصنیف "تنتر لوک" کی دفعہ 29.32 میں متسیندر ناتھ کا ذکر بطور "سدھ" آیا ہے۔

تبت اور ہمالیائی خطوں سے ملنے والے بدھ مت کے متون میں "سدھ" کے طور پر ناتھ گروؤں کے تذکرے کی وجہ سے ابتدائی محققین نے یہ رائے قائم کی کہ ناتھوں کی جڑیں شاید بدھ مت میں ہوں، لیکن ناتھوں کے نظریات اور الہیات رائج بدھ مت سے بالکل مختلف ہیں۔ تبتی روایت میں ہندومت کے متسیندر ناتھ کی شناخت "لوئی پا" سے کی جاتی ہے، جنھیں اولین بودھ سدھ آچاریوں میں سے ایک مانا جاتا ہے۔ نیپال میں انھیں بدھ مت کے اولوکی تیشور کی شکل سمجھا جاتا ہے۔

دیش پانڈے کے مطابق ناتھ سمپردائے دراصل قدیم روحانی اساتذہ کے سلسلے "سدھ" یا "اودھوت سمپردائے" ہی کی ایک ترقی یافتہ شکل ہے۔ اپنے غیر روایتی طرزِ زندگی کی بنا پر ان کا رشتہ کاپالکوں یا کال مکھوں سے جوڑا جا سکتا ہے، اگرچہ تاحال نہ تو ایسے نظریات ملے ہیں اور نہ کوئی ٹھوس ثبوت جو ان کے درمیان کسی تعلق کی تصدیق کر سکے۔ بھکتی تحریک کے عظیم سنت کبیر ناتھ یوگیوں کے بڑے مداح تھے۔

### ناتھ پنتھی
ناتھ سمپردائے روایتی طور پر بارہ سلسلوں یا "پنتھوں" میں منقسم ہے۔ ڈیوڈ گورڈن وائٹ کے مطابق یہ "پنتھ" درحقیقت کسی بڑے فرقے کا ذیلی گروہ نہیں تھے، بلکہ یہ ان مختلف گروہوں کا مجموعہ تھے جو یا تو متسیندر ناتھ، گورکھ ناتھ یا ان کے شاگردوں کے سلسلے سے چلے آ رہے تھے۔ تاہم ناتھ فرقوں کی تعداد ہمیشہ ان بارہ رسمی پنتھوں سے کہیں زیادہ رہی ہے جو اس ڈھانچے میں آسانی سے سما سکیں۔

گوا میں مارگاو نامی قصبے کا نام غالباً "مٹھ گرام" سے ماخوذ ہے؛ یہ نام اسے ناتھ سمپردائے کے مٹھوں (خانقاہوں) کا مرکز ہونے کی وجہ سے ملا۔ ناتھ یوگی وہاں غاروں میں مقیم رہ کر یوگا کی مشق کرتے اور اپنے عقائد پر کاربند رہتے تھے۔ جزیرہ دیوار اور پلر کے چٹانی غاروں کو ناتھ یوگی مراقبے کے لیے استعمال کرتے تھے۔ سولھویں صدی عیسوی کے اواخر میں پرتگالی مسیحی مشنریوں نے ان کے مذہبی عقائد کی وجہ سے انھیں اذیتیں دینی شروع کیں اور جبراً مذہب تبدیل کرنے پر مجبور کیا۔ چند ایک کے سوا بیشتر ناتھ یوگیوں نے اس بستی کو چھوڑ دینے ہی کو ترجیح دی۔

### معاصر سلسلے

انچے گیری سمپردائے، جسے "نمبرگی سمپردائے" بھی کہا جاتا ہے، مہاراشٹر سے تعلق رکھنے والے نَو ناتھ ہندو اساتذہ کا ایک سلسلہ ہے جس کا آغاز "شری بھاؤ صاحب مہاراج" نے کیا تھا۔ یہ سلسلہ سنت مت کے اساتذہ جیسے کہ نام دیو، رائے داس اور کبیر سے متاثر ہے۔ انچے گیری سمپردائے کو نسرگ دت مہاراج کی شہرت کے باعث بے حد مقبولیت حاصل ہوئی۔

## اعمال و اشغال
[تصغیر|upright=1.5|"حقیقتِ مطلقہ کے تین پہلو"، ناتھ یوگیوں کے مستند متن "شری ناتھ چرت" کے قلمی نسخے سے ماخوذ [بولاکی کا ایک تصویرچہ۔ جودھ پور، 1823ء۔ مہران گڑھہ میوزیم ٹرسٹ]]
ناتھ روایت کی دو شاخیں ہیں، ایک سادھوؤں (مجرد راہب) پر مشتمل ہے اور دوسری شادی شدہ گھریلو افراد (عوام الناس) پر۔ گھریلو افراد کی تعداد راہبوں کے مقابلے میں کہیں زیادہ ہے اور وہ ایک درون ازدواجی (endogamous) ذات کی خصوصیات رکھتے ہیں۔ ناتھ سادھو اور گھریلو افراد دونوں ہی نیپال اور بھارت میں پائے جاتے ہیں، بالخصوص مغربی بنگال، نیپال، اتراکھنڈ، اتر پردیش، راجستھان اور کرناٹک میں۔ ان زاہدوں نے 1906ء میں ہندوؤں کے مقدس قصبے ہری دوار میں "بارہ پنتھی یوگی مہاسبھا" کے نام سے ایک نگران تنظیم قائم کی تھی۔ سنہ 2008ء میں بویلیئر کے ایک تخمینے کے مطابق ناتھ زاہدانہ سلسلے میں تقریباً 10,000 تارک الدنیا افراد (اکثریت مردوں کی) شامل ہیں، جو بھارت بھر میں پھیلی ہوئی تقریباً 500 خانقاہوں میں مقیم ہیں، ان کا بڑا مرکز بھارت کے شمالی اور مغربی علاقے ہیں؛ اس کے ساتھ ساتھ ناتھوں کی ایک بہت بڑی تعداد گھریلو روایت سے وابستہ ہے۔ تاحال زیرِ استعمال قدیم ترین ناتھ خانقاہ کرناٹک میں منگلور کے قریب کادری مٹھ ہے، جہاں دسویں صدی عیسوی کے شیوائی مجسمے اور فن پارے رکھے ہوئے ہیں۔

ان راہبوں کی ایک نمایاں خصوصیت یہ ہے کہ ان کی اکثریت خانہ بدوش ہے، جو ایک خانقاہ یا مقام سے دوسرے مقام کی طرف سفر کرتے رہتے ہیں اور کبھی ایک جگہ زیادہ دیر قیام نہیں کرتے۔ بہت سے لوگ آوارہ گردوں کے متحرک گروہ بناتے ہیں جو میلوں میں مل کر شرکت کرتے ہیں، کام میں ہاتھ بٹاتے ہیں اور اس طرح ایک اجتماعی شناخت تشکیل دیتے ہیں۔ وہ بالعموم نوراتری، مہا شیوراتری اور کمبھ میلہ کے دوران اکٹھا ہوتے ہیں۔ بہت سے لوگ اپنی روحانی جستجو میں مقدس مقامات کی زیارت کی غرض سے طویل فاصلے طے کرتے ہوئے مہینوں بھارت بھر میں پیدل سفر کرتے ہیں۔

ناتھ راہب لنگوٹی اور دھوتی پہنتے ہیں، اس کے علاوہ جسم پر بہت کم لباس ہوتا ہے۔ عام طور پر وہ اپنے جسموں پر راکھ ملتے ہیں، بالوں کی جٹائیں بناتے ہیں اور جب وہ قیام کرتے ہیں تو "دھونی" نامی ایک مقدس آگ روشن رکھتے ہیں۔ تاہم یہ مخصوص لباس، جسم پر راکھ ملنا اور جسمانی تزئین و آرائش گھریلو ناتھ افراد میں رائج نہیں ہے۔ ناتھ راہب اور گھریلو افراد دونوں ہی اپنے گلے میں اون کا ایک دھاگہ پہنتے ہیں جسے "سنگ ناد جنیو" کہا جاتا ہے۔ اس کے ساتھ ایک چھوٹا سینگ، رودرکش کا دانہ اور ایک انگوٹھی لٹکی ہوتی ہے۔ یہ چھوٹا سینگ ان کی مذہبی مشقوں میں بڑی اہمیت رکھتا ہے اور اسے مخصوص تہواروں، رسومات اور کھانے سے پہلے بجایا جاتا ہے۔ بہت سے ناتھ راہب اور کچھ گھریلو افراد بالیاں بھی پہنتے ہیں۔

بعض ناتھ زاہد جو تنتر کی مشق کرتے ہیں، شیو کی نذر کے طور پر بھنگ (پھول کی صورت میں) یا چرس (گوند کی صورت میں) بھی پیتے ہیں اور وہ اسے اپنی ریاضت کا حصہ سمجھتے ہیں۔ یہ روایت تاریخی طور پر ہٹھ یوگا اور تنتر میں ہے، لیکن دورِ حاضر میں ہٹھ یوگا اور تنتر کی باقاعدہ مشق ناتھوں میں کم ہی دیکھنے کو ملتی ہے۔ کچھ خانقاہوں میں دیویوں اور اپنے گروؤں جیسے کہ آدی ناتھ (شیو)، متسیندر ناتھ اور گورکھ ناتھ کی پوجا بالخصوص بھجن اور کیرتن کے ذریعے کی جاتی ہے۔ وہ ایک دوسرے کو "آدیش" کہہ کر سلام کرتے ہیں۔

### جنگجو سنیاسی
یوگیوں اور ناتھ جیسے شیوائی سمپردایوں نے قرونِ وسطیٰ کے اواخر میں جنگجو زاہدوں کے گروہ کی شکل اختیار کر لی تھی، جس میں ایک گروہ خود کو "شاستر دھاری" (صحیفوں کا محافظ) اور دوسرا "استر دھاری" (اسلحہ کا محافظ) کہتا تھا۔ مؤخر الذکر گروہ نے ترقی کی اور جنوبی ایشیا میں مسلم دورِ حکومت کے دوران میں تقریباً چودھویں سے اٹھارویں صدی عیسوی تک خاصی اہمیت پائی۔

## گرو، سدھ اور ناتھ

ناتھ روایت نو، بارہ یا اس سے بھی زائد ناتھ گروؤں کی عقیدت پر مبنی ہے۔ مثال کے طور پر نَو ناتھ سمپردائے کے یہاں نو گروؤں کو قابل احترام سمجھا جاتا ہے۔ اس کی مختلف ذیلی روایات میں محترم ترین گروؤں کی فہرست درج ذیل ہیں:

### متسیندر ناتھ
تصغیر|نیپال میں متسیندر (مچھندر ناتھ) کا ایک مندر، جو بدھ مت اور ہندو مت دونوں کے پیروکاروں کے نزدیک محترم ہے۔

ایک جداگانہ تاریخی فرقے کی حیثیت سے ناتھوں کا قیام مبینہ طور پر آٹھویں یا نویں صدی عیسوی کے لگ بھگ ایک سادہ ماہی گیر متسیندر ناتھ (جنھیں بعض اوقات مینا ناتھ بھی کہا جاتا ہے) کے ہاتھوں ہوا۔ بعض مآخذ میں انھیں متسیندر ناتھ کا والد بھی قرار دیا جاتا ہے۔

ہٹھ یوگا کے قدیم ترین معلوم متون میں سے ایک "کَول گیان نِرنے" متسیندر ناتھ سے منسوب ہے، جو سنہ عیسوی کے پہلے ہزارے کی آخری صدیوں سے تعلق رکھتا ہے۔ ان سے منسوب دیگر متون میں "اَکُل ویر تنتر"، "کُلانند تنتر" اور "گیان کارِکا" کے نام بھی ملتے ہیں۔

### گورکش ناتھ

گورکش ناتھ کو ہندو روایت میں ایک "مہا یوگی" (عظیم یوگی) خیال کیا جاتا ہے۔ ناتھ روایت کے اندر وہ ایک انتہائی معتبر شخصیت رہے ہیں اور ناتھ کی مقدس کتابیں انھیں ایک ایسی مافوق الفطرت ہستی کے طور پر پیش کرتی ہیں جو کئی بار زمین پر نمودار ہوئی۔ اتر پردیش کا مٹھ اور شہر گورکھپور انھی کے نام سے منسوب ہے۔ نیپال کے گورکھا اور بھارتی گورکھا اپنا نام انھی سے اخذ کرتے ہیں، نیز نیپال کا ایک تاریخی ضلع گورکھا بھی انھی کے نام سے موسوم ہے۔ گورکھپور کی خانقاہ اور مندر مختلف ثقافتی اور سماجی سرگرمیاں انجام دیتے ہیں اور شہر کے ثقافتی مرکز کے طور پر کام کرتے ہیں؛ یہاں سے گورکھ ناتھ کے فلسفے پر کتابیں بھی شائع کی جاتی ہیں۔ گورکش ناتھ نے کسی مخصوص مابعد الطبیعیاتی نظریے یا کسی خاص سچائی پر زور نہیں دیا، بلکہ اس بات کی طرف توجہ دلائی کہ سچائی کی تلاش اور روحانی زندگی کی قدر کرنا انسان کا ایک فطری مقصد ہے۔ گورکش ناتھ نے سدھ کی کیفیت، سمادھی اور اپنی روحانی سچائیوں تک پہنچنے کے لیے یوگا، روحانی نظم و ضبط اور حقِ خود ارادیت پر مبنی اخلاقی زندگی کی حمایت کی۔ گورکش ناتھ، ان کے افکار اور یوگی دیہی ہندوستان میں بے حد مقبول ہیں اور ان کے نام سے مٹھ اور مندر ملک بھر اور بالخصوص ان کے نام سے منسوب شہر گورکھپور میں پھیلے ہوئے ہیں، اس کے برعکس شہری اشرافیہ گورکھ ناتھ کی اس تحریک کا مضحکہ اڑاتے ہیں۔

## مقاصد
میولر اورٹیگا (1989ء: صفحہ 37) کا بیان ہے کہ قدیم ناتھ سدھوں کا بنیادی مقصد زندگی ہی میں نجات یا "جیون مکتی" اور بالآخر "پرم مکتی" کا حصول تھا، جسے اس نے موجودہ زندگی میں نجات کی کیفیت اور وفات کے بعد ایک الہی حالت میں منتقل ہونے سے تعبیر کیا ہے۔ میولر اورٹیگا اسے مجسم ادراک (embodied realization) کے طور پر بیان کرتا ہے: "یہ جیون مکت شخص کو ایک صاحبِ جسم اور طاقت ور سدھ بننے کی اجازت دیتا ہے، جو نہ صرف ایک حتمی بصیرت رکھتا ہے، بلکہ اس بصیرت کے ذریعے اسے خود شیو کی طرح عمل کرنے اور تخلیق کرنے کی قدرت حاصل ہو جاتی ہے"۔ ناتھ سمپردائے دراصل بیعت پر مبنی ایک گرو ششیہ روایت ہے۔

عصرِ حاضر کے ناتھ گرو مہیندر ناتھ کا کہنا ہے کہ ایک اور مقصد آواگون (تناسخ) سے گریز بھی ہے۔ اپنی تصنیف "دی میجک پاتھ آف تنتر" میں انھوں نے ناتھوں کے کئی مقاصد پر لکھا ہے:

## ہٹھ یوگا
ہٹھ یوگا سے متعلق ناتھوں کے قدیم ترین متون مثلاً وویک مارٹنڈ اور گورکش شتکم کا تعلق مہاراشٹر سے ہے اور یہ قلمی نسخے غالباً تیرھویں صدی عیسوی کے ہیں۔ تاہم ناتھوں کے ان متون اور بھگود گیتا کی تیرھویں صدی میں لکھی گئی گیانیشور کی تفسیر گیانیشوری کے درمیان گہری مماثلت پائی جاتی ہے۔ یہ باہمی تاثر کا نتیجہ بھی ہو سکتا ہے، کیونکہ دونوں متون ہندو فلسفے کے یوگا اور ویدانت دبستانوں کی تعلیمات کو یکساں انداز میں پیش کرتے ہیں۔

ہندو روایت میں ہٹھ یوگا پر سنسکرت میں لکھے گئے متعدد فنی رسالے گورکش ناتھ سے منسوب ہیں۔

## تاثر و تاثیر
ناتھ روایت میں پروان چڑھنے والے ہٹھ یوگا کے افکار نے ادویت ویدانت کو خاصا متاثر کیا اور اسی کے زیرِ اثر انھیں اپنایا گیا، اگرچہ "کھیچری مُدرا" جیسی کچھ باطنی مشقیں اس میں شامل نہیں۔ ناتھوں کے یوگا کے تصورات نے ویشنو روایات مثلاً رامانندی سمپردائے اور برصغیر کے صوفی فقرا پر بھی گہرے اثرات مرتب کیے۔ ناتھوں نے مذہب اور ذات پات کی تمیز کے بغیر عقیدت مندوں کو اپنے حلقے میں شامل کیا، یہاں تک کہ مسلم یوگیوں کو بھی اپنے گروہ کا حصہ بنایا۔

ناتھ روایت بذاتِ خود بھکتی تحریک کے سنتوں کبیر، نام دیو اور گیانیشور وغیرہ سے متاثر تھی۔

## ذات پات کا نظام
گورکش ناتھ کی تصنیف "سدھ سدھانت پدھتی" ناتھ یوگیوں کے یہاں کلیدی متن کی حیثیت رکھتی ہے۔ یہ کتاب ان کے فلسفے، حقیقتِ مطلقہ کے تصور، ان کے نقطۂ نظر سے کائنات کی حقیقت اور ایک "اَودھوت یوگی" کی خصوصیات کا احاطہ کرتی ہے۔

گورکش ناتھ چار طبقات کے روایتی نظام "چتر ورن" کو مسترد کرتے ہیں، جس میں براہمن، کھشتری، ویش اور شودر شامل ہیں اور جن کی تعریف بالترتیب ان کی مخصوص صفات یعنی "سداچار" (نیک چلنی)، "شوریہ" (بہادری)، "وے وسائے" (تجارت و حرفت) اور "سیوا" (خدمت) سے کی جاتی ہے۔ اس کی بجائے وہ چونسٹھ فنون (کلا) کی مشق پر مبنی چونسٹھ اضافی طبقات متعارف کرواتے ہیں۔ بحیثیت یوگی وہ ایک ایسے ہمہ گیر نظام پر یقین رکھتے ہیں جو ان طبقاتی امتیازات سے ماورا ہو۔

## ممتاز ناتھ شخصیات
* یوگی آدتیہ ناتھ – گورکھ ناتھ مٹھ کے مہنت
* بودھی ناتھ ویلان سوامی – سنیاسی اور نندی ناتھ سمپردائے کے ست گرو
* گگن گیری مہاراج – ناتھ اور دتہ سمپردایوں کے ایک یوگی
* ست گرو شیوایا سبرامنیا سوامی – نندی ناتھ سمپردائے کے ایک سابق گرو
* شری مادھو ناتھ مہاراج (1857ء–1936ء)
* کالنگی نادر – جنوبی ہند کے ناتھ سنیاسی

## مزید دیکھیے
* ناتھ ادب – قرونِ وسطیٰ کے بنگالی ادب کی ایک اہم اور ممتاز شاخ

## حوالہ جات

### مآخذ

* 
* 
* 
* 
* 
* 
* Davisson, Sven (2003ء). Shri Kapilnath Interview in *[http://www.ashejournal.com/index.php?id=167 Ashé: Journal of Experimental Spirituality]*, Vol. 2, No. 4, Winter 2003ء.
* Gold, Daniel and Ann Grodzins Gold (1984ء). The Fate of the Householder Nath in *History of Religions*, Vol. 24, No. 2 (Nov., 1984ء), pp. 113–132.
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

## مزید پڑھیے
* 
* 
* 
* 
* 

## بیرونی روابط

* ناتھ سوال و جواب (Nath FAQ)
* انٹرنیشنل ناتھ آرڈر 

زمرہ:شیو فرقے
زمرہ:انچے گیری سمپردائے
زمرہ:ہندو سنیاسی
زمرہ:ہندوؤں کے مذہبی سلاسل